Qoraqalpogʻiston Respublikasi Vazirlar Kengashi, viloyatlar va Toshkent shahri hamda tuman (shahar) hokimliklari xodimlarining mehnatiga haq toʻlash va ularni moddiy ragʻbatlantirish tizimini takomillashtirish chora-tadbirlari toʻgʻrisida
(decree, 2025-10-07)

Mahalliy ijro etuvchi hokimiyat organlari xodimlarining faoliyati natijadorligini oshirish, eng muhim samaradorlik koʻrsatkichlariga erishish hamda kasbiy darajasini rivojlantirish, shuningdek, xodimlarni kafolatlangan moddiy ragʻbatlantirish va ijtimoiy himoya qilishning yangi tizimini joriy etish maqsadida qaror qilaman: 1. Oʻzbekiston Respublikasining “Davlat fuqarolik xizmati toʻgʻrisida”gi Qonuniga muvofiq xalqaro talablar va yondashuvlar asosida ishlab chiqilgan quyidagilarni nazarda tutuvchi Qoraqalpogʻiston Respublikasi Vazirlar Kengashi, viloyatlar va Toshkent shahri hamda tuman (shahar) hokimliklari (keyingi oʻrinlarda — mahalliy ijro etuvchi hokimiyat organlari) boshqaruv xodimlarining mehnatiga haq toʻlashning yangi tizimi joriy etilsin: (a) mahalliy ijro etuvchi hokimiyat organlari xodimlarining lavozim maoshini yagona tamoyil asosida mehnatga haq toʻlashning yangilangan tarif setkasi hamda koʻp yillik xizmati va lavozimini inobatga olgan holda tabaqalashgan tarif koeffitsiyentlari asosida shakllantirish; (b) ragʻbatlantirish toʻlovlarini boshqaruv xodimlari tomonidan erishilgan eng muhim samaradorlik koʻrsatkichlari (KPI) asosida har oylik ustamalar, malaka (martaba) darajalari uchun va hisobot davri yakunlari boʻyicha ragʻbatlantirish (keyingi oʻrinlarda — bonus) toʻlovlari shaklida toʻlash; (v) mahalliy ijro etuvchi hokimiyat organlari boshqaruv xodimlarining mehnatiga haq toʻlash faqat mazkur Farmonda belgilangan shartlarda amalga oshirilib, Farmonda koʻzda tutilmagan qoʻshimcha ustamalar, mukofotlar va boshqa toʻlovlar (davlat mukofotlari uchun toʻlovlar bundan mustasno) toʻlashni taqiqlash. 2. Shunday tartib oʻrnatilsinki, unga muvofiq 2025-yil 1-avgustdan boshlab, mahalliy ijro etuvchi hokimiyat organlarida mehnatga haq toʻlash jamgʻarmasi quyidagilarni oʻz ichiga oladi: (a) lavozim maoshi; (b) eng muhim samaradorlik koʻrsatkichlariga (KPI) erishganligi uchun lavozim maoshiga har oylik ustamalar; (v) malaka (martaba) darajalari uchun toʻlovlar; (g) mukofotlash hamda bonus toʻlovlari. 3. Belgilansinki, eng muhim samaradorlik koʻrsatkichlariga (KPI) erishilganligi uchun lavozim maoshiga har oylik ustamalar va bonus toʻlovlarini toʻlash bilan bogʻliq xarajatlar iqtisodiy tasnifi boʻyicha har biri uchun alohida xarajat turida rejalashtiriladi. 4. Quyidagilar: (a) Mahalliy ijro etuvchi hokimiyat organlari xodimlarining mehnatiga haq toʻlash tarif setkasi razryadlari 1-ilovaga muvofiq; (b) Mahalliy ijro etuvchi hokimiyat organlari xodimlarining mehnatiga haq toʻlash tarif koeffitsiyentlari 2-ilovaga muvofiq; (v) Mahalliy ijro etuvchi hokimiyat organlari xodimlariga faoliyatining eng muhim samaradorlik koʻrsatkichlariga (KPI) erishganligi uchun beriladigan lavozim maoshiga har oylik ustamalar miqdori 3-ilovaga muvofiq; (g) Mahalliy ijro etuvchi hokimiyat organlari xodimlariga davlat fuqarolik xizmati malaka darajalari uchun lavozim maoshiga qoʻshimcha toʻlovlar miqdori 4-ilovaga muvofiq; (d) Mahalliy ijro etuvchi hokimiyat organlari rahbarlari oʻrinbosarlari faoliyatining eng muhim samaradorlik koʻrsatkichlarini (KPI) tasdiqlashda foydalaniladigan koʻrsatkichlarning namunaviy roʻyxati 5-ilovaga muvofiq tasdiqlansin. 5. Belgilansinki: (a) mahalliy ijro etuvchi hokimiyat organlari xodimlari faoliyatining eng muhim samaradorlik koʻrsatkichlariga (KPI) erishganligi uchun xarajatlar smetasida shtatlar jadvalidagi bir yillik lavozim maoshining 10 foizidan oshmagan miqdorida mablagʻ rejalashtiriladi, bunda haqiqiy xarajatlardan kelib chiqib mablagʻlar yetmagan taqdirda, tasdiqlangan xarajatlar parametrlari doirasida xarajatlar smetasiga oʻzgartirish kiritiladi; (b) bonus toʻlovlari uchun xarajatlar smetasida bir yil uchun shtatlar jadvalidagi bir oylik lavozim maoshidan oshmagan miqdorida mablagʻlar rejalashtiriladi. (v) ozodlikdan mahrum etish joylaridan ozod qilingan shaxslarga bir martalik nafaqa pulini toʻlash “Inson” ijtimoiy xizmatlar markazlari orqali yoʻlga qoʻyilganligini inobatga olib, Qoraqalpogʻiston Respublikasi Vazirlar Kengashi, viloyatlar va Toshkent shahri hamda tuman (shahar) hokimliklari huzuridagi ozodlikdan mahrum etish joylaridan ozod qilingan shaxslarni reabilitatsiya qilish va ijtimoiy moslashtirish markazlari faoliyati 2025-yil 1-noyabrdan tugatiladi. 6. Belgilab qoʻyilsinki: (a) bonus toʻlovlari uchun rejalashtirilgan mablagʻlar mahalliy ijro etuvchi hokimiyat organlari xodimlari ish haqiga ularning lavozim maoshiga nisbatan ustamalar belgilash va xodimlarni mukofotlashga yoʻnaltiriladi; (b) mahalliy ijro etuvchi hokimiyat organlarida xizmat vazifalarini tashabbuskorlik bilan va vijdonan bajargan yuqori malakali xodimlarni ragʻbatlantirish maqsadida qonunchilikda belgilangan tartibda ishda erishgan yutuqlari uchun lavozim maoshining 100 foizigacha miqdorda shaxsiy ustamalar belgilashga ruxsat beriladi; (v) xarajatlar smetasida bonus toʻlovlari uchun rejalashtirilgan mablagʻlar doirasida oylik yoki choraklik ustamalar belgilanishi mumkin; (g) xodimlarni mukofotlash yubiley, bayramlarda hamda hisobot davri yakunida amalga oshirilishi mumkin. Bunda mukofotning miqdori xarajatlar smetasida bonus toʻlovlari uchun rejalashtirilgan mablagʻlar miqdoridan (imkoniyatidan) kelib chiqqan holda ushbu mablagʻlar doirasida xodimning umumiy natijalardagi shaxsiy ulushiga qarab belgilanadi hamda mukofotning yuqori miqdori chegaralanmaydi. 7. Ustama va mukofot miqdorlari: (a) mahalliy ijro etuvchi hokimiyat organi xodimlari uchun uning birinchi rahbari tomonidan; (b) tuman (shahar) hokimlari uchun Qoraqalpogʻiston Respublikasi Joʻqorgʻi Kengesi Raisi, viloyatlar va Toshkent shahri hokimlari tomonidan; (v) Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari uchun Oʻzbekiston Respublikasi Bosh vaziri tomonidan belgilanadi. 8. Belgilansinki, mahalliy ijro etuvchi hokimiyat organlari rahbarlarining faoliyati samaradorligi natijasi ularning oʻrinbosarlari faoliyati samaradorligining oʻrtacha natijasidan shakllanadi. Bunda: (a) mahalliy ijro etuvchi hokimiyat organlari rahbarlari faoliyatining samaradorlik koʻrsatkichlari qonunchilik hujjatlarida belgilangan tartibda tasdiqlanadi; (b) Vazirlar Mahkamasiga mazkur Farmonning 5-ilovasida keltirilgan mahalliy ijro etuvchi hokimiyat organlari rahbarlari oʻrinbosarlari faoliyatining eng muhim samaradorlik koʻrsatkichlarini (KPI) tasdiqlashda foydalaniladigan koʻrsatkichlarning namunaviy roʻyxatiga oʻzgartirish va qoʻshimchalar kiritish vakolati beriladi. 9. Raqamli texnologiyalar vazirligi Oʻzbekiston Respublikasi Prezidenti huzuridagi Boshqaruv samaradorligi agentligi, Milliy statistika qoʻmitasi, manfaatdor vazirlik va idoralar bilan birgalikda bir oy muddatda eng muhim samaradorlik koʻrsatkichlarini (KPI) inson omilini kamaytirgan holda tegishli axborot tizimlari bilan integratsiya qilib, toʻliq raqamlashtirish choralarini koʻrsin. 10. Oʻzbekiston Respublikasi Prezidenti huzuridagi Boshqaruv samaradorligi agentligi Iqtisodiyot va moliya vazirligi bilan birgalikda bir oy muddatda mahalliy ijro etuvchi hokimiyat organlari xodimlari faoliyatining samaradorligini baholashning namunaviy tartibi (keyingi oʻrinlarda — Namunaviy tartib)ni tasdiqlasin. 11. Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari ikki oy muddatda Oʻzbekiston Respublikasi Prezidenti huzuridagi Boshqaruv samaradorligi agentligi hamda Iqtisodiyot va moliya vazirligi bilan kelishgan holda Namunaviy tartib asosida oʻzlarining mahalliy ijro etuvchi hokimiyat organlari xodimlari faoliyatining samaradorligini baholash tartibini tasdiqlasin. 12. Shunday tartib oʻrnatilsinki, unga muvofiq Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlariga Oʻzbekiston Respublikasi Prezidenti huzuridagi Boshqaruv samaradorligi agentligi bilan kelishilgan holda mahalliy ijro etuvchi hokimiyat organlari xodimlari faoliyatining samaradorligini baholash tartibiga oʻzgartirish va qoʻshimchalar kiritish huquqi beriladi. 13. Iqtisodiyot va moliya vazirligi ushbu joriy etilayotgan yangi tizimni joylarda oʻrganib, natijalarining tahlili asosida uni yanada takomillashtirish yuzasidan 2025-yil yakuniga qadar Oʻzbekiston Respublikasi Prezidenti Administratsiyasiga taklif kiritsin. 14. Mazkur Farmon ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Qoʻchqorov, Oʻzbekiston Respublikasi Prezidenti huzuridagi Boshqaruv samaradorligi agentligi direktori vazifasini bajaruvchi U.Sh. Xusainov, Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari belgilansin. 15. Farmonning ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Yalpi hududiy mahsulot hajmining oʻsish surʼati (viloyat uchun)*. 2. Sanoat mahsulotlari ishlab chiqarish hajmining oʻsish surʼati (tarmoq va sohalar kesimida)*. 3. Bozor xizmatlari hajmining oʻsish surʼati (tarmoq va sohalar kesimida)*. 4. Qishloq xoʻjaligi hajmining oʻsish surʼati (shaharlar bundan mustasno)*. 5. Qurilish ishlari hajmining oʻsish surʼati*. 6. Iqtisodiy oʻsishga turtki beruvchi drayver loyihalarni amalga oshirish (Zarbdor tajribasi). 7. Master reja ishlab chiqilgan hududlarda loyihalarni amalga oshirish. 8. Hududga yoʻnaltirilgan moliyaviy resurslarni oʻzlashtirish (drayver loyiha, ogʻir toifadagi mahalla, “Tashabbusli budjet”, “Agrostar” va h.k.). 9. Isteʼmol narxlari indeksi. 10. Budjet tushumlari prognozi ijrosi (soliq bazasini kengaytirish)*. 11. Raqamlashtirilganlik darajasi. 12. Tadbirkorlik subyektlari faoliyati davomiyligi (yashovchanlik) darajasining oʻzgarishi (1 yildan, 3 yildan, 5 yildan, 10 yildan ortiq)*. 13. “Chempion” tadbirkorlar faoliyatini qoʻllab-quvvatlash (misol uchun, faoliyatini transformatsiya qilish, energiya samaradorlik, yashil tamoyillar (ESG), hisobotlarni xalqaro standartlarga oʻtkazish (IFRS), marketing, raqamlashtirish kabi yoʻnalishlar uchun konsultant ajratish). 14. Bank mijozlari bilan ishlab, yangi ish oʻrinlari yaratish (Uychi tajribasi). 15. Ishsizlik darajasini pasaytirish, aholi bandligini taʼminlash dasturini amalga oshirish (soliq bazasidan oʻtgan soliq toʻlovchilar)*. 16. Mahallalarning ixtisoslashuv darajasini oshirish. 17. “Mahalla yettiligi” va aholi oʻrtasida tuzilgan uch tomonlama shartnoma shartlari bajarilishini taʼminlash. 18. Aholi tomorqasi va dehqon xoʻjaliklari yer maydonlaridan samarali foydalanish (“Bir kontur — bir mahsulot”, “Bir mahalla — bir mahsulot” tamoyili asosida loyihalarni amalga oshirish). 19. Norasmiy ish oʻrinlarini legallashtirish (band aholiga nisbatan ulushi). 20. Kambagʻallik darajasini pasaytirish, aholini kambagʻallikdan chiqarish*. 21. Ijtimoiy reyestrdagi aholi ulushining oʻzgarishi. 22. Davlat dasturlari doirasida aholi va tadbirkorlik subyektlariga kreditlar ajratish (“Kichik biznesni uzluksiz qoʻllab-quvvatlash”, Oilaviy tadbirkorlikni rivojlantirish, “Biznesga birinchi qadam” va h.k.). 23. Tadbirkorlik va shaharsozlik faoliyatini tashkil etish uchun mulk huquqi asosida yer uchastkalarini elektron onlayn auksion savdolariga chiqarish. 24. Sanoat korxonalarida mehnat unumdorligining (sanoat ishlab chiqarish hajmining sanoatda band boʻlgan aholiga nisbatan) oʻzgarishi. 25. Sanoat korxonalari soliq tushumlarining oʻtgan yilning mos davriga nisbatan oʻzgarishi. 26. Sanoat zonalarida ishlab chiqarish hajmi (jami sanoatga nisbatan ulushining oʻzgarishi). 27. Mahallalarda mikrosanoat markazlarini tashkil etish (Gʻijduvon tajribasi). 28. Turizmga ixtisoslashgan hududlarda mahalliy va xorijiy turist (sayyoh)lar oqimini oshirish. 29. Joylashtirish vositalari, jumladan, oilaviy mehmon uylari, xostel, modulli mehmonxona, kapsula va oʻtovlar tashkil etish boʻyicha loyihalarni amalga oshirish. 30. Turizm (mehmonxona va restoranlar) yoʻnalishida faoliyat koʻrsatayotgan subyektlarni booking.com, tripadvisor.com va boshqa onlayn sayohat va turistik platformalar orqali mijozlarni jalb etish uchun roʻyxatdan oʻtkazish. 31. IT, tibbiyot, taʼlim va boshqa xizmat koʻrsatish sohalarida xizmatlar eksporti hajmining oʻsishi. 32. “Bir million dasturchi” loyihasi doirasida oʻquv kurslarini muvaffaqiyatli tugatgan va sertifikat olgan yoshlarni koʻpaytirish. 33. Turistik tashkilotlarni tashkil etish. 34. Shahar va tuman markazlarida onlayn taksi xizmatlarini yoʻlga qoʻyish. 35. Foydalanishga kiritiladigan qishloq xoʻjaligi yer maydonlarining oʻzgarishi. 36. “AgroStar” kompaniyasi bilan hamkorlikda milliy brendlarni yaratishga qaratilgan loyihalarni amalga oshirish. 37. Yangi bogʻ-tokzorlar barpo etish va eski bogʻlarni yangilash. 38. Qishloq xoʻjaligi hududlarida logistika markazlari va muzlatkichli omborxonalarni tashkil etish. 39. Yangi tartibda qishloq xoʻjaligi yer maydonlarini aholiga uzoq muddatga ijaraga berish va ularda eksportbop mahsulot yetishtirish. 40. Suvni tejaydigan sugʻorish texnologiyalarini joriy qilish. 41. Suv xoʻjaligi obyektlarida davlat-xususiy sheriklik loyihalarini amalga oshirish. 42. Ichki sugʻorish tarmoqlarini betonlashtirish. 43. Oʻrmon xoʻjaliklarida loyihalarni amalga oshirish (daraxt va butalar urugʻlarini tayyorlash, chorvachilik, parrandachilik, asalarichilik va boshqa yoʻnalishlarda). 44. Foydalanishga kiritiladigan oʻrmon fondi yer maydonlari. 45. Toʻgʻridan-toʻgʻri xorijiy investitsiyalarni oʻzlashtirish*. 46. Hududiy investitsiya dasturi doirasida loyihalarni amalga oshirish (shu jumladan sanoat zonalaridagi loyihalarni amalga oshirish). 47. Hududiy eksport hajmini oshirish (sanoat va meva-sabzavot)*. 48. Mahalliylashtirish dasturini amalga oshirish. 49. Eksport geografiyasini va eksportbop tovarlar turlarini kengaytirish. 50. Ogʻir toifadagi mahallalarni zarur infratuzilma bilan taʼminlash boʻyicha loyihalarni amalga oshirish va ajratilgan mablagʻlarni samarali oʻzlashtirish. 51. Ijtimoiy va ishlab chiqarish infratuzilmasini rivojlantirish dasturi doirasida ajratilgan kapital qoʻyilmalar limitlarini oʻzlashtirish*. 52. Aholini uy-joy bilan taʼminlash dasturini amalga oshirish. 53. Aholini toza ichimlik suvi bilan qamrab olish darajasi. 54. Taʼmirtalab ichki yoʻllar ulushining jami ichki yoʻllarga nisbatan oʻzgarishi. 55. Past kuchlanishli elektr tarmoqlarini yangilash va modernizatsiya qilish. 56. Yugurishga moʻljallangan maxsus yoʻlakchalar uzunligining jami piyodalar yoʻlakchasiga nisbatan oʻzgarishi. 57. Aholi yashash maskanlarini keng polosali yuqori tezlikdagi internet bilan taʼminlash maqsadida optik tolali aloqa liniyalarini kengaytirish. 58. Yashil energiya bilan qamrab olingan (issiqlik tizimi, quyosh panellari va boshqalar) ijtimoiy soha obyektlari soni jami ijtimoiy soha obyektlariga nisbatan oʻzgarishi*. 59. Yashil energiya bilan qamrab olingan (quyosh panellari, issiqlik nasoslari, geliokollektor uskunalari va boshqalar) aholi xonadonlari soni jami aholi xonadonlariga nisbatan oʻzgarishi. 60. “Yashil makon” umummilliy loyihasi doirasida manzarali va mevali daraxt va buta koʻchatlarini ekish. 61. Korxonalarda atrof-muhit ifloslanishining davlat ekologik monitoringini oʻtkazish. 62. 3 — 7 yoshdagi bolalarni maktabgacha taʼlim bilan qamrab olish darajasi*. 63. Davlat-xususiy sheriklik asosida maktabgacha taʼlim tashkilotlarini tashkil etish. 64. Xorijiy tillarni bilish darajasini belgilovchi milliy va xalqaro tan olingan sertifikat (Pearson, IELTS, TOEFL va h.k.)ga ega boʻlgan 30 yoshgacha boʻlgan yoshlarning jami yoshlarga nisbatan ulushining oʻzgarishi*. 65. Oliy taʼlim muassasalariga oʻqishga qabul qilingan maktab bitiruvchilarining jami bitiruvchilarga nisbatan oʻzgarishi (shuningdek, xorijga oʻqishga ketgan maktab bitiruvchilari)*. 66. Umumtaʼlim maktablarida inklyuziv sinflar tashkil etish. 67. Xalqaro akkreditatsiyadan oʻtgan oliy taʼlim va xususiy oʻquv muassasalarini koʻpaytirish (viloyat boʻyicha). 68. Onalar oʻlimi darajasi. 69. Goʻdaklar oʻlimi darajasi. 70. Sanitariya-gigiyena shoxobchalari (SGSH) tashkil etish va mavjudlarini taʼmirlash. 71. Aholini sportga jalb qilish darajasi. 72. “Besh tashabbus olimpiadasi” sport musobaqalariga aholini qamrab olish darajasi. 73. Sport yoʻnalishida milliy va xalqaro darajadagi sovrindorlar ulushi jami aholi soniga nisbatan oʻzgarishi. 74. Xotin-qizlarni kasb-hunar, tadbirkorlik va moliyaviy savodxonlikka oʻqitish. 75. Xotin-qizlarning iqtisodiy imkoniyatlarini kengaytirishga koʻmaklashish*. 76. Oila institutini mustahkamlash, ijtimoiy-maʼnaviy muhit barqarorligini taʼminlash, mahallalarda nizolarni barvaqt aniqlash, nizoli oilalarni sogʻlom turmush tarziga qaytarish. 77. Ogʻir ijtimoiy ahvolga tushib qolgan xotin-qizlarni uy-joy bilan taʼminlash. 78. Mahallalarda xotin-qizlarning bandligini taʼminlash va salomatligini mustahkamlash markazlarini tashkil etish. 79. Davlat tomonidan ehtiyojmand xotin-qizlarga maxsus jarrohlik amaliyotini oʻtkazish. 80. Oilaviy ajralishlarni kamaytirish (oʻtgan yilga nisbatan oʻzgarishi)*. 81. Madaniyat va kinematografiya yoʻnalishida mahalliy, respublika va xalqaro tadbirlar oʻtkazish. 82. Hududlarni innovatsion rivojlantirish maqsadida startap va tijoratlashtirilgan loyihalarni amalga oshirish. 83. Ilmiy faoliyatga oid davlat dasturlari doirasida ilmiy loyihalarni amalga oshirish. 84. Xalqaro grantlarni hududga jalb qilish. 85. “Ijro.gov.uz” ijro intizomi idoralararo yagona elektron tizimidagi topshiriqlarning bajarilishi*.